**Veľký úspech našich žiakov v Nitre!**

Dňa 26. apríla 2017 sa skupina našich prvákov spolu s Ing. Galandákom zúčastnili súťaže

o Cenu ministra dopravy a výstavby Slovenskej republiky pod názvom **Maják pre dopravu.** Tento ročník mal zameranie: **Odborným vzdelaním k perspektívnemu povolaniu.**

Vyhlasovateľom súťaže, ktorá bola určená pre všetky stredné odborné školy na Slovensku, ktoré pripravujú svojich žiakov v dopravných študijných/učebných odboroch (37), bolo Ministerstvo dopravy a výstavby Slovenskej republiky. Témou a predmetom súťaže bolo vytvorenie súťažného projektu, ktorého úlohou je propagácia študijných/učebných odborov SOŠ a ich prepojenie s povolaniami v oblasti dopravy.

Náš tím spracoval video pod názvom „Čo sa na Kvačalke naučíš, v živote akoby si našiel“, v ktorom sa okrem spropagovania školy a študijných odborov venoval aj ukážke praxe našich žiakov v dopravných, logistických a zasielateľských firmách počas školského roka. Žiaci video doplnili aj o propagačný plagát. Medzi desiatimi zúčastnenými školami z celého Slovenska náš tím získal 2. miesto.